‘วรรณ-ภัทร’จับมือตั้งกองลงทุนทั่วโลก
บลจ.วรรณ ใจกล้าเดินหน้าลุยหุ้นตราสารหนี้ทั่วโลก ดึง บล.ภัทร เป็นที่ปรึกษาการลงทุน
8 ส.ค. 2554

บลจ.วรรณ ใจกล้าเดินหน้าลุยหุ้นตราสารหนี้ทั่วโลก ดึง บล.ภัทร เป็นที่ปรึกษาการลงทุน 
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ กล่าวว่า บริษัทอยู่ระหว่างเปิดขายกองทุนเปิด สตราทิจิค แอสเซ็ท อโลเคชั่น ซึ่งเป็นกองทุนที่สามารถลงทุนสินทรัพย์ได้ทุกประเภท และลงทุนได้ทั้งในประเทศและต่างประเทศ ขึ้นอยู่กับการตัดสินใจของผู้จัดการกองทุน เพื่อให้เหมาะกับสถานการณ์ โดยมีบริษัทหลักทรัพย์ (บล.) ภัทร เป็นที่ปรึกษาการลงทุน
“ตลาดหุ้นในครึ่งปีหลังนี้ยังมีความน่าสนใจ ผู้ลงทุนอาจจัดสรรเงินลงทุนบางส่วนลงทุนในกองทุนนี้ เพื่อโอกาสรับผลตอบแทนที่มากกว่าดอกเบี้ยเงินฝาก โดยได้รับการสนับสนุนข้อมูลด้านการวิเคราะห์จาก บล.ภัทร ทำให้มั่นใจว่ามีมืออาชีพเสริมทัพให้การบริหารการลงทุนแข็งแกร่งยิ่งขึ้น นอกจากนี้บล.ภัทร เป็นผู้สนับสนุนการขายเพียงแห่งเดียว” นายมนรัฐ กล่าว
ทั้งนี้ กองทุนดังกล่าวเปิดขายครั้งแรกระหว่างวันที่ 5-16 ส.ค.นี้
กองทุนเปิดสตราทิจิค แอสเซ็ท อโลเคชั่น เป็นกองทุนรวมผสมแบบไม่กำหนดสัดส่วนการลงทุนในตราสารแห่งทุน ประเภทรับซื้อคืนหน่วยลงทุน และมีการกระจายการลงทุนน้อยกว่าเกณฑ์มาตรฐาน มีนโยบายลงทุนในตราสารแห่งทุน ตราสารกึ่งหนี้กึ่งทุน ตราสารแห่งหนี้ และ/หรือเงินฝาก ทั้งในประเทศและ/หรือต่างประเทศ 
นอกจากนี้ กองทุนอาจลงทุนในหลักทรัพย์หรือทรัพย์สินอื่นหรือการหาดอกผลโดยวิธีอื่นตามประกาศสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) หรือ ก.ล.ต. กำหนดหรือให้ความเห็นชอบโดยกองทุนจะพิจารณาลงทุนในหลักทรัพย์แต่ละประเภทในสัดส่วนตั้งแต่ 0-100% ของมูลค่าทรัพย์สินสุทธิของกองทุน